
	Λευκά στην κορυφή
της Ιωάννας Καρατζαφέρη

στο Σπίτι της Κύπρου

Το Σπίτι της Κύπρου και οι Εκδόσεις της Εστίας, την Πέμπτη 6 Οκτωβρίου 2016 και ώρα 20:00, θα παρουσιάσουν στο Σπίτι της Κύπρου, Ξενοφώντος 2Α Σύνταγμα, το βιβλίο της Ιωάννας Καρατζαφέρη, Λευκά στην κορυφή.

Για το βιβλίο θα μιλήσουν ο σκηνοθέτης Γιάννης Κατωμερής, η Ομότιμη Καθηγήτρια Πανεπιστημίου Πατρών Βενέτα Λαμπροπούλου και ο σκηνοθέτης, συγγραφέας κ. Άγγελος Παπαηλίας. Αποσπάσματα θα διαβάσει η βοηθός σκηνοθέτη

Τζέσσικα Ένναλς-Κουρτέση.

Τα περισσότερα διηγήματα στο βιβλίο «Λευκά στην κορυφή» αναφέρονται στη ζωή τής Νέας Υόρκης, είναι σύντομη και ευρηματική από τη συγγραφέα. Οι διαφορετικοί χαρακτήρες, ο φυσικός ή μη θάνατός τους, είναι όψεις κάποιων κοινωνικών ή οικονομικών επιπέδων της αμερικάνικης ζωής, που κατά κάποιον τρόπο μπορούν να επεκταθούν, στην εποχή μας, και σε άλλες χώρες μη εξαιρουμένης της Ελλάδας ή πιθανόν και της Κύπρου. Το Σπίτι της Κύπρου έχει παρουσιάσει και το προηγούμενο βιβλίο της, «Ο τόπος μου είναι παντού» (εκδόσεις Libro), στο οποίο  αναδημοσιεύεται, περιληπτικά, το άρθρο των New York Times,  για τη 48ωρη απεργία πείνας που έκανε, στις 15 Αυγούστου 1964 μαζί με  δεκαπέντε Έλληνες και Κύπριους στα Ηνωμένα Έθνη της Νέας Υόρκης, ως μια διαμαρτυρία κατά των αεροπορικών επιδρομών της Τουρκίας στην Κύπρο.

Η Ιωάννα Καρατζαφέρη από το τέλος της δεκαετίας του 1950 μέχρι τώρα μοιράζεται τη ζωή της ανάμεσα στην Ελλάδα και τη Νέα Υόρκη, ενώ μεσολάβησαν πέντε χρόνια (1970-1974) στη Σουηδία, και σε μικρότερους χρόνους άλλοι τόποι, όπως αναφέρονται στο αυτοβιογραφικό της Ο τόπος μου είναι παντού. Ύστερα από τις δεκάδες βιβλία, μυθιστορήματα, παιδικά, μεταφρασμένη λογοτεχνία, εκατοντάδες επιφυλλίδες στον Τύπο, φοίτηση σε πανεπιστήμια της Νέας Υόρκης, στο Πανεπιστήμιο της Λουντ Σουηδίας, και διδασκαλία, αυτό το σύντομο βιογραφικό προορίζεται για τη νέα γενιά αναγνωστών, αν και μέχρι τώρα η Ιωάννα Καρατζαφέρη χρωστά ευγνωμοσύνη σε όλους τους αναγνώστες, παντός γένους και κάθε ηλικίας, που οδήγησαν σε βραβεύσεις τα βιβλία της, με πρώτο το μυθιστόρημα Επιπλωμένα δωμάτια, και στον χαρακτηρισμό του μπεστ σέλερ για Το χαμένο κουμπί. Για το μεταφραστικό της έργο βραβεύτηκε από το IBBY το παιδικό του Έιβι Μόνο την αλήθεια. 

30 Σεπτεμβρίου 2016

